Source: http://tartu.maavalitsus.ee/jarelevalve
Timestamp: 2017-08-19 22:23:47+00:00
Document Index: 5922965

Matched Legal Cases: ['§ 85', '§ 85', '§ 17', '§ 30', '§ 15', '§ 48', '§ 5', '§ 11', '§ 60', '§ 6', '§ 23', '§ 42']

Maavanema järelevalve - Tartu maavalitsus
Järelevalve on teise haldusorgani või isiku tegevuse õiguspärasuse üle teostatav kontroll.
Maavanema/maavalitsuse ülesandeid järelevalve alal reguleerivad Vabariigi valitsuse seadus ja paljud eriseadused.
Vabariigi Valitsuse seaduse § 85 lõike 1 kohaselt on maavanemal õigus teostada järelevalvet antud maakonna kohalike omavalitsusüksuste volikogude ja valitsuste üksikaktide seaduslikkuse üle ning seaduses sätestatud juhtudel ja ulatuses ka kohalike omavalitsusüksuste kasutuses või valduses oleva riigivara kasutamise seaduslikkuse ja otstarbekuse üle.
Vabariigi Valitsuse seaduse § 85 lõike 6 kohaselt on maavanemal või tema korraldusega volitatud ametnikul õigus kontrollida seadusega kohalikule omavalitsusele pandud või kohaliku omavalitsuse poolt halduslepinguga võetud riiklike ülesannete täitmist.
Eesti Vabariigi omandireformi aluste seaduse § 17 lõike 9 kohaselt teostab maavanem järelevalvet vara tagastamise üle.
Põllumajandusreformi seaduse § 30 kohaselt teostab maavanem järelevalvet põllumajandusreformi läbiviimise üle.
Õigusvastaselt võõrandatud vara maksumuse määramise ja kompenseerimise seaduse § 15 lõike 3 kohaselt teostab maavanem järelevalvet vara maksumuse ja kompensatsiooni määramise üle.
Põhikooli- ja gümnaasiumiseaduse § 48 lõike 1 kohaselt teostab kooli asukohajärgne maavanem haridus- ja teadusministri ülesandel riiklikku järelevalvet kooli õppe- ja kasvatustegevuse üle.
Noorsootöö seaduse § 5 punkti 2 kohaselt teostab maavanem järelevalvet riigieelarvest noorsootööle eraldatud rahaliste vahendite kasutamise üle maakonnas.
Rahvaraamatukogu seaduse § 11 lõike 3 kohaselt teostab maavanem järelevalvet maakonnaraamatukogu ülesannete täitmise üle.
Tervishoiuteenuste korraldamise seaduse § 60 lõike 2 kohaselt teostab maavanem järelevalvet maakonnas perearsti nimistu alusel tegutsevate perearstide tegevuse üle.
Ühistranspordiseaduse § 6 lõige 1 punkt 11 kohaselt korraldab maavalitsus järelevalvet tema antud sõitjateveo tegevusloa ja liiniloa nõuete ning tema sõlmitud avaliku teenindamise lepingute ja halduslepingute täitmise.
Planeerimisseaduse § 23 lõike 1 punkti 1 kohaselt teostab maavanem järelevalvet üldplaneeringute ja detailplaneeringute üle.
Riigikaitseliste sundkoormiste seaduse § 42¹ punkti 3 kohaselt teostab maavanem oma pädevuse piires järelevalvet riigikaitseliste sundkoormiste seaduse täitmise üle.